Školský poriadok

pre Základnú školu Veľký Lipník

4. septembra 2023

ZŠ s MŠ

Veľký Lipník

# Úvod

Školský poriadok zahŕňa súbor pravidiel, zásad, práv a povinností, noriem spolužitia a spolupráce celého školského kolektívu žiakov, učiteľov, nepedagogických zamestnancov, zákonných zástupcov žiakov a verejnosti, ktorá je v kontakte so školou, ktorými sa v zmysle práva na vzdelanie zabezpečuje riadny chod školy.

Dodržiavanie školského poriadku utvára dobré predpoklady na chod školy a jej bezpečnosť. Preto sú všetci zamestnanci a žiaci školy povinní tento školský poriadok dodržiavať.

Školský poriadok upravuje podrobnosti o výkone práv a povinností žiakov a ich zákonných zástupcov v škole, o organizácii vyučovania a vnútornom režime školy, o podmienkach pre zaistenie bezpečnosti a ochrany zdravia a o podmienkach nakladania s majetkom školy.

Školský poriadok Základnej školy s MŠ Veľký Lipník bol vypracovaný v súlade so zákonom č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a k nemu vykonávacích predpisov, ako aj ďalších právnych noriem pre výchovu a vzdelávanie žiakov súvisiacich s týmto zákonom.

Obsah

[Úvod 2](#_Toc144717450)

[1 Prevádzka školy 5](#_Toc144717451)

[1.1 Základné údaje o škole 5](#_Toc144717452)

[1.2 Základné údaje o prevádzke školy 5](#_Toc144717453)

[1.3 Rozvrh hodín 5](#_Toc144717454)

[1.4 Časové rozdelenie dňa 5](#_Toc144717455)

[2 Dochádzka žiakov do školy 6](#_Toc144717456)

[2.1 Príchod žiakov do školy 6](#_Toc144717457)

[2.2 Odchod žiakov zo školy 6](#_Toc144717458)

[2.3 Ospravedlňovanie neprítomnosti žiakov na vyučovaní, uvoľňovanie žiakov 6](#_Toc144717459)

[3 Práva a povinnosti žiaka 7](#_Toc144717460)

[3.1 Práva žiaka 7](#_Toc144717461)

[3.2 Povinnosti žiaka 8](#_Toc144717462)

[3.3 Správanie žiaka v škole 9](#_Toc144717463)

[3.4 Správanie žiakov cez prestávky 10](#_Toc144717464)

[3.5 Správanie žiakov mimo školy 11](#_Toc144717465)

[3.6 Opatrenia vo výchove 11](#_Toc144717466)

[3.6.1 Pochvaly a ocenenia 11](#_Toc144717467)

[3.6.2 Opatrenia na posilnenie disciplíny 12](#_Toc144717468)

[3.6.3 Druhy opatrení na posilnenie disciplíny 13](#_Toc144717469)

[3.6.4 Ochranné opatrenie 14](#_Toc144717470)

[3.6.5 Znížená známka zo správania 14](#_Toc144717471)

[4 Ochrana zdravia žiakov 15](#_Toc144717472)

[4.1 Podmienky na ochranu zdravia žiakov 15](#_Toc144717473)

[4.2 Starostlivosť o ochranu pred sociálnopatologickými javmi, diskrimináciou alebo násilím 16](#_Toc144717474)

[4.2.1 Prevencia a riešenie šikanovania v škole 16](#_Toc144717475)

[4.3 Opatrenia proti šíreniu legálnych a nelegálnych drog v školskom prostredí 18](#_Toc144717476)

[5 Práva a povinnosti zákonného zástupcu 19](#_Toc144717477)

[5.1 Práva zákonného zástupcu 19](#_Toc144717478)

[5.2 Povinnosti zákonného zástupcu 19](#_Toc144717479)

[6 Pravidlá vzájomných vzťahov 21](#_Toc144717480)

[6.1 Pravidlá vzájomných vzťahov medzi žiakmi a zamestnancami školy. 21](#_Toc144717481)

[6.2 Povinnosti pedagogických zamestnancov 21](#_Toc144717482)

[6.3 Spolupráca školy a rodiny 22](#_Toc144717483)

[7 Nakladanie s majetkom školy a jeho ochrana 22](#_Toc144717484)

[7.1 Podmienky nakladania s majetkom školy 22](#_Toc144717485)

[8 Triedna samospráva a povinnosti týždenníkov 23](#_Toc144717486)

[8.1 Triedna samospráva žiakov 23](#_Toc144717487)

[8.2 Povinnosti týždenníkov 23](#_Toc144717488)

# 1 Prevádzka školy

## 1.1 Základné údaje o škole

Základná škola s materskou školou Veľký Lipník je plnoorganizovaná škola. Pozostáva zo štyroch súčastí: základná škola (ZŠ), materská škola (MŠ), školský klub detí (ŠKD) a školská jedáleň (ŠJ).

Materská škola a ŠKD sa riadia vlastným školským poriadkom.

## 1.2 Základné údaje o prevádzke školy

1. Školská budova sa otvára o 6.30 hod.
2. Do školskej budovy sa na vyučovanie vchádza hlavným vchodom v čase od 6.45 do 7.15 hod.
3. Vyučovanie sa začína o 7.20 hod. Budova školy sa o 7.20 zamyká.
4. Začiatok a koniec hodiny oznamuje elektrický zvonček.
5. Vchod do budovy školy je počas vyučovania zamknutý.
6. Vyučovanie je organizované podľa rozvrhu hodín, ktorý je schválený riaditeľom školy. Vyučovacia hodina trvá 45 minút, začína a končí sa zvonením (zvukovým signálom, melódiou).
7. Vo vestibule školy zabezpečujú dozor pedagogickí zamestnanci podľa rozpisu, v čase od 6.45 do skončenia vyučovania. Zodpovedajú za poriadok, kontrolujú prezúvanie žiakov, kontaktujú návštevu s pedagogickým pracovníkom. Návštevy žiakov počas vyučovacích hodín nie sú dovolené (okrem mimoriadnej situácie).
8. Účelové cvičenia na ochranu človeka a prírody, plavecký výcvik, lyžiarsky výcvik, škola v prírode a pod. škola zabezpečuje podľa samostatných pokynov, ktoré vymedzujú aj pravidlá správania sa žiakov na týchto akciách.
9. Ostatná organizácia školského roka je zabezpečovaná podľa Pedagogicko-organizačných pokynov MŠVVaŠ SR.

## 1.3 Rozvrh hodín

1. Každý žiak aj pedagogický zamestnanec je povinný rešpektovať rozvrh hodín.
2. Rozvrh hodín je schválený riaditeľom školy a je zverejnený v každej triede.

## 1.4 Časové rozdelenie dňa

príchod do školy 6.45 – 7.15

1. hodina 7.20 – 8.05 5 min. prestávka

2. hodina 8.10 – 8.55 10 min. prestávka

3. hodina 9.05 – 9.50 15 min. prestávka

4. hodina 10.05 – 10.50 5 min. prestávka

5. hodina 10.55 – 11.40 10 min. prestávka

6. hodina 11.50 – 12.35 30 min. prestávka

7. hodina 13.05 – 13.45 5 min. prestávka

8. hodina 13.50 – 14.30

Popoludňajšie vyučovanie a záujmová činnosť žiakov sa začína najskôr po šiestej vyučovacej hodine. So súhlasom vedenia školy je možné prispôsobiť začiatok popoludňajšieho vyučovania a záujmovej činnosti potrebám žiakov, podmienkam predmetu alebo záujmového útvaru.

# 2 Dochádzka žiakov do školy

## 2.1 Príchod žiakov do školy

1. Žiaci prichádzajú na vyučovanie **najneskôr 15 minút pred začiatkom vyučovania** čisto a hygienicky upravení, v primeranom oblečení, bez výstredností.

Za nevhodné/neprimerané oblečenie a úpravu zovňajšku sa považuje:

* symboly alebo nápisy na oblečení a to aj v cudzích jazykoch, ktoré sú vulgárne, propagujú a podnecujú násilie alebo netoleranciu
* veľmi krátka sukňa alebo nohavice, hlboký výstrih, úzke ramienka, krátky top (crop top)
* čiapka, kapucňa na hlave v budove školy a v jedálni,
* dlhé nechty, make-up.

1. V prezuvkárni žiaci dodržiavajú pokyny p. upratovačky.
2. Pred začiatkom vyučovania musia byť žiaci v triede s pripravenými učebnými pomôckami na príslušný predmet. Pred hodinou TSV a TECH sa prezlečú do športového alebo pracovného úboru, podľa pokynov vyučujúceho.
3. Na hodiny telesnej výchovy a športovej prípravy si nosia čistý cvičebný úbor a športovú obuv, ktoré umožňujú bezpečné cvičenie. Úbor môže mať žiak uložený na mieste, ktoré mu určí triedny učiteľ. Znečistený odev alebo obuv žiak berie domov vyprať/vyčistiť, aby mal na hodine vždy čisté oblečenie aj obuv. V prípade nesplnenia daného pokynu to môže vyučujúci zaznamenať do Poznámok k práci žiakov v elektronickom systéme.
4. Na hodinách techniky, výtvarnej výchovy a pri praktických prácach a cvičeniach žiaci používajú podľa pokynov učiteľa ochranný pracovný odev.

## 2.2 Odchod žiakov zo školy

1. Zo školy žiaci odchádzajú bezprostredne po skončení vyučovania. Dlhšie sa môžu v škole zdržiavať len žiaci, ktorí sa stravujú v školskej jedálni, zostávajú v ŠKD, zúčastňujú sa na mimotriednych podujatiach školy, čakajú na autobus, plnia uložené povinnosti a pod.
2. Po skončení poslednej vyučovacej hodiny si každý žiak uloží svoje veci do tašky, očistí svoje pracovné miesto a okolie od papierov a iných nečistôt a vyloží stoličku na lavicu.
3. **Žiaci opustia triedu až na pokyn učiteľa.** Na chodbe sa zoradia a pod vedením vyučujúceho odídu do prezuvkárne, kde sa prezujú a pod dozorom učiteľa opustia budovu školy.
4. Žiaci sú povinní opustiť školský areál. Škola nenesie zodpovednosť za žiaka, ktorý porušil toto nariadenie.

## 2.3 Ospravedlňovanie neprítomnosti žiakov na vyučovaní, uvoľňovanie žiakov

1. Žiaci sú povinní dochádzať na vyučovanie a ostatné podujatia organizované školou pravidelne a včas, dodržiavať rozvrh hodín.
2. Vyučovanie a podujatia školy môže žiak vymeškať pre chorobu, vážnu udalosť v rodine, pre veľmi nepriaznivé počasie a nepredvídanú dopravnú situáciu.
3. **Zo závažných dôvodov** môže zákonný zástupca žiaka **požiadať o uvoľnenie žiaka** z vyučovania predložením písomnej žiadosti zápisom v žiackej knižke, SMS správou alebo telefonicky. Z jednej vyučovacej hodiny uvoľňuje príslušný vyučujúci, z viacerých hodín a z celého vyučovacieho dňa triedny učiteľ, z viacerých dní riaditeľ školy.
4. Ak žiak ostane doma pre nepredvídanú príčinu, zákonní zástupcovia sú povinní oznámiť bez zbytočného odkladu triednemu učiteľovi príčinu neprítomnosti.
5. Každú neúčasť na vyučovaní je žiak povinný ospravedlniť hodnoverným dokladom alebo písomným ospravedlnením zákonného zástupcu žiaka, lekára a pod.
6. Zákonný zástupca **ospravedlňuje** žiaka **zápisom v žiackej knižke**.
7. Ak žiak vymeškal viac ako 30% vyučovacích hodín za jeden polrok z akéhokoľvek vyučovacieho predmetu a nemá dostatočný počet známok, vykoná z týchto predmetov komisionálnu skúšku. Pobyt v nemocnici sa do tohto počtu vymeškaných hodín neráta.
8. Pri vymeškaní:

* 1 - 14 neospravedlnených vyučovacích hodín za mesiac, oznámi škola túto skutočnosť zákonnému zástupcovi,
* viac ako 15 neospravedlnených vyučovacích hodín za mesiac, riaditeľ školy oznámi túto skutočnosť zákonnému zástupcovi a obci, v ktorej má žiak trvalý pobyt. Obec je povinná to oznámiť príslušnému ÚPSVaR,
* viac ako 60 neospravedlnených vyučovacích hodín v príslušnom školskom roku je obec povinná na základe oznámenia riaditeľa školy začať priestupkové konanie v zmysle § 6 v súlade s § 37 a 37a zákona č.596/2003 Z.z.,
* viac ako 100 neospravedlnených vyučovacích hodín obec je povinná podať podnet na trestné stíhanie zákonných zástupcov v zmysle § 211 ods. 1 písm. d) zákona č. 300/2005 Z.z. (Trestný zákon), súvisiace s ohrozovaním mravnej výchovy mládeže.

1. Účasť na vyučovaní nepovinných predmetov je pre zapísaných žiakov povinná.
2. Žiak nesmie svojvoľne odísť zo školy.

# 3 Práva a povinnosti žiaka

## 3.1 Práva žiaka

Každý žiak má právo na:

1. ochranu zdravia a bezpečnosť pri výchovno-vzdelávacom procese,
2. individuálny prístup rešpektujúci jeho schopnosti a zdravotný stav,
3. úctu k svojmu vierovyznaniu, svetonázoru a etnickej príslušnosti,
4. ohľaduplné a taktné zaobchádzanie zo strany učiteľov aj spolužiakov,
5. komunikáciu so zamestnancami školy v duchu zásad humanity a tolerancie,
6. úctu k svojej osobe a na zabezpečenie ochrany proti fyzickému a duševnému násiliu,
7. vyjadrenie svojho názoru na čokoľvek **v primeranom čase, priestore a primeraným spôsobom,**
8. jemu zrozumiteľný výklad učiva,
9. položenie otázky k danému učivu a odpoveď na položenú otázku,
10. omyl,
11. objektívne hodnotenie,
12. oboznámenie s kritériami, podľa ktorých je hodnotený a výsledkami hodnotenia,
13. dodržiavanie základných psychohygienických noriem vo výchovno-vzdelávacom procese,
14. zapožičanie učebníc,
15. prestávku, ako ju stanovuje školský poriadok školy, na oddych v celom rozsahu trvania prestávky,
16. zvoliť si náplň prestávok, **pokiaľ zachováva školský poriadok, pravidlá bezpečnosti a neruší ostatných,**
17. ospravedlniť svoju nepripravenosť na vyučovaciu hodinu pred jej začiatkom zo **závažného dôvodu**,
18. sedieť s kým chce, **pokiaľ svojim správaním neruší učiteľa a spolužiakov,**
19. zdravotne postihnutý žiak má právo na primerané personálne, materiálno-technické a priestorové podmienky.

## 3.2 Povinnosti žiaka

**K povinnostiam žiaka patrí:**

1. osvojiť si vedomosti, zručnosti a návyky poskytované základnou školou,
2. osvojiť si a zachovávať základné pravidlá a časový harmonogram a program školy, rešpektovať jej zameranie a svojimi vzájomnými vzťahmi s inými žiakmi, učiteľmi a ďalšími pracovníkmi školy prispieť k dobrej atmosfére,
3. osvojiť si zásady mravného správania, vedomosti a praktické zručnosti na veku primeranej úrovni,
4. dodržiavať ustanovenia školského poriadku,
5. **svojím vystupovaním a činnosťou neobmedzovať osobnú slobodu iných** a neohrozovať ich mravnosť, zdravie a bezpečnosť,
6. osvojiť si zásady vlastenectva, humanity, demokracie a správať sa podľa nich,
7. **byť disciplinovaný, plniť pokyny pedagogických a iných zamestnancov** a správať sa v škole i mimo nej tak, aby robil česť sebe i škole,
8. počas vyučovania sedieť disciplinovane, **sústredene sledovať výklad, plniť prikázané povinnosti, pracovať samostatne, nevyrušovať a nerozptyľovať pozornosť spolužiakov,**
9. **dbať na čistotu a poriadok, pomáhať pri udržiavaní poriadku v škole a v jej okolí,**
10. zachovávať osobnú hygienu a hygienu prostredia, byť v škole vhodne a čisto upravený, aby nevzbudzoval svojím zovňajškom pohoršenie,
11. mať vo svojej triede hygienické vrecúško, ktoré obsahuje toaletný papier, hygienické vreckovky a uterák (uterák má byť zavesený na pridelenom vešiaku, znečistený uterák žiak vymení za čistý). Z hygienických dôvodov je zakázané používať cudzie uteráky, ako aj používať uterák na utieranie nečistôt.
12. **šetriť školské zariadenia, chrániť ich pred poškodením, šetrne zaobchádzať s učebnicami a učebnými pomôckami,**
13. **dodržiavať vyučovací čas, rozvrh prestávok, zasadací poriadok v triedach a plniť ďalšie pokyny obsiahnuté v školskom poriadku školy.**

## 3.3 Správanie žiaka v škole

1. **Žiak dochádza na vyučovanie a všetky školské podujatia načas, riadne pripravený, so všetkými učebnicami a školskými potrebami, ktoré podľa rozvrhu potrebuje na vyučovanie.**
2. Po zazvonení na vyučovaciu hodinu žiak sedí na mieste určenom triednym učiteľom alebo vyučujúcim.
3. Pri vstupe dospelej osoby do triedy resp. odchode z triedy zdravia žiaci postavením sa na mieste, ktoré im bolo pridelené, prípadne na mieste, kde práve plnia úlohy zadané vyučujúcim .
4. Žiak pozorne sleduje učiteľov výklad, odpovede spolužiakov, svedomito a aktívne pracuje, dodržiava triedne dohody a celoživotné pravidlá.
5. Žiak má triednym učiteľom určené miesto podľa zasadacieho poriadku, ktoré nesmie v priebehu vyučovania svojvoľne meniť. V odborných učebniach a dielňach určuje žiakovi miesto príslušný vyučujúci.
6. Ak chce žiak odpovedať alebo sa vyučujúceho niečo opýtať, hlási sa zdvihnutím ruky.
7. **Skúšanému žiakovi ostatní žiaci nesmú našepkávať. Rovnako nie je dovolené odpisovať školské a domáce úlohy.**
8. Žiak sa na vyučovanie pripravuje doma alebo v ŠKD. Ak sa žiak nemohol z vážnych dôvodov pripraviť na vyučovanie, ospravedlní sa vyučujúcemu učiteľovi na začiatku hodiny a uvedie dôvod.
9. Všetky potvrdenia a písomnosti si žiaci vybavujú výlučne prostredníctvom triedneho učiteľa.
10. **Žiak nesmie opustiť triedu, cvičisko, pracovné miesto alebo školu bez súhlasu vyučujúceho, triedneho učiteľa alebo iného pedagogického zamestnanca.**
11. Žiak bez dovolenia nevstupuje do iných tried. V prípade, že sa žiaci učia v inej triede, riadia sa pokynmi učiteľov.
12. V priestoroch WC sa žiak zdržiava len nevyhnutný čas, ktorý je potrebný na vykonanie potreby, čím rešpektuje iných žiakov.
13. Žiak, ktorý prinesie mobilný telefón do školy, odovzdá ho pred vyučovaním triednemu učiteľovi. Po skončení vyučovania im bude mobilný telefón vrátený.

Žiak môže v odôvodnených prípadoch podľa pokynov vyučujúceho použiť mobilný telefón ako pomôcku na vyučovanie.

1. Do školy nenosí predmety, ktoré nebude na vyučovaní potrebovať (klenoty, väčšie sumy peňazí, cenné veci, a i.). Žiak má prísne zakázané nosiť do školy zbrane, nože, cigarety, tabakové a nikotínové výrobky, žuvací tabak ani elektronické cigarety, zápalky, zapaľovače, alkohol**, energetické nápoje**, omamné látky, drogy alebo iné veci, ktoré ohrozujú bezpečnosť a zdravie žiakov. Pri porušení týchto zásad budú žiakovi tieto predmety odobraté, odovzdané osobne rodičom a vyvodené výchovné opatrenia. Pri odcudzení alebo strate takýchto predmetov alebo peňazí škola nezodpovedá za vzniknutú škodu.
2. V ŠJ sa žiaci zdržiavajú len počas podávania stravy. Riadia sa pokynmi učiteľov, ktorí vykonávajú dozor, a taktiež pokynmi pracovníkov školskej jedálne.
3. Žiak nesmie:

* Manipulovať s vecami zabezpečujúcimi ochranu budovy a majetok školy (napr. hasiace prístroje).
* Svojvoľne manipulovať s oknami, žalúziami, svetelnými vypínačmi a didaktickou technikou v učebniach (len so súhlasom učiteľa).
* Používať hrubé a vulgárne výrazy.
* **Prinášať do školy predmety, ktoré rozptyľujú jeho pozornosť a pozornosť spolužiakov**, prípadne ohrozujú bezpečnosť a zdravie.
* Nosiť do školy väčšiu sumu peňazí a cenné predmety. Za ich stratu alebo poškodenie škola nezodpovedá.
* Robiť si zvukový a obrazový záznam v priestoroch školy bez súhlasu vyučujúceho.
* Našepkávať, zabávať sa počas vyučovacej hodiny.
* Akékoľvek slovné zastrašovanie, prejavy šikanovania, fyzické a psychické násilie a jeho propagácia.
* Prechovávanie zbraní a predmetov ohrozujúcich zdravie (napr. nôž, zábavná pyrotechnika, horľavé látky a iné).
* Prejavovať alebo propagovať rasovú, náboženskú či inú intoleranciu.
* Používať ako prezuvky obuv, ktorá je určená na hodiny telesnej výchovy.
* **Svojvoľne opúšťať budovu školy vo vyučovacom čase.**
* Vyvolávať žiakov a učiteľov z triedy počas vyučovania.

## 3.4 Správanie žiakov cez prestávky

* Z dôvodu bezpečnosti sa po chodbách a schodištiach chodí vpravo **a krokom.**
* Počas prestávok sa žiaci zdržujú pod dozorom vo vyhradených priestoroch, pričom nesmú rušiť a obmedzovať spolužiakov.
* **Žiaci nepostávajú zbytočne pred zborovňou**. V prípade potreby sa obrátia na službukonajúceho učiteľa (**zbytočne neklopú na dvere zborovne**).
* Po 1. vyučovacej hodine (prestávka 5 min) ostávajú žiaci v triede.
* Po 2. vyučovacej hodine je desiatová prestávka (10 min) – žiaci desiatujú v triede.
* Po 3. vyučovacej hodine je veľká prestávka (15 min), všetci žiaci okrem týždenníkov sa zdržujú na hlavnej chodbe na prízemí, v prípade priaznivého počasia v areáli školy vo vymedzenom priestore. Žiaci sa riadia pokynmi dozoru, nebehajú medzi kvetinovými záhonmi, nepreskakujú ponad nich, nevychádzajú za bránu školy. Vyhradené priestory nesmú v žiadnom prípade opustiť bez súhlasu dozoru.

Vyhradený priestor:

* asfaltová plocha pred budovou školy
* trávnatá plocha (ak nie je mokrá) - žiaci budú s vymedzením trávnatej plochy názorne oboznámení (po prvú jabloň a oplotenie školského areálu)
* na trávnatej ploche medzi kvetinovými záhonmi a transformátorom a medzi záhonmi a detským ihriskom MŠ je pohyb žiakov zakázaný (okrem času určeného na údržbu trávnika a záhonov)
* pohyb mimo vymedzeného priestoru je považovaný za porušenie školského poriadku .
* Po 4. vyučovacej hodine (5 min) sú žiaci v triede.
* Po 5. vyučovacej hodine (10 min) sú žiaci v triede.
* Po 6. vyučovacej hodine je obedňajšia prestávka (30 min).
* Po 7. vyučovacej hodine sú žiaci v triede.

## 3.5 Správanie žiakov mimo školy

* Žiak je povinný dodržiavať pravidlá slušného správania na školských výletoch,  akciách mimo školy, v mimovyučovacom čase, aj počas voľných dní a školských prázdnin.
* Na školských vychádzkach, výletoch a exkurziách sa žiaci riadia pokynmi vedúceho učiteľa a ostatných pedagogických zamestnancov. V dopravných prostriedkoch sa správajú disciplinovane. Nerušia cestujúcich hlasným hovorom, pokrikovaním a zbytočným pobehávaním.
* Žiak je zdvorilý voči dospelým. Je ohľaduplný voči zdravotne postihnutým občanom. V dopravných prostriedkoch im uvoľní miesto. Je vzorom aj pre mladších žiakov.
* Žiak dbá o bezpečnosť na ulici a dodržiava dopravné predpisy.
* Žiak sa vo večerných hodinách na verejných, kultúrnych, športových a spoločenských podujatiach zúčastňuje iba v sprievode zákonných zástupcov alebo inej dospelej osoby.

## 3.6 Opatrenia vo výchove

Na zabezpečenie disciplíny na škole sa používajú len pedagogicky vhodné prostriedky.

### 3.6.1 Pochvaly a ocenenia

1. Za vzorné správanie, za vzorné plnenie povinností alebo za statočný čin možno žiakovi udeliť pochvalu alebo iné ocenenie.
2. Ústnu alebo písomnú pochvalu udeľuje pred kolektívom triedy alebo školy triedny učiteľ, riaditeľ školy a pod.
3. Pochvalu učiteľom za usilovnosť, reprezentáciu školy a podobne zaznamená učiteľ daného predmetu do žiackej knižky.
4. Návrh na udelenie pochvaly triednym učiteľa alebo pochvaly riaditeľom školy sa prerokuje na zasadnutí pedagogickej rady a zaznamená sa do triedneho výkazu.

**Pochvala učiteľom**

Udeľuje sa za:

* dlhodobú úspešnú prácu,
* reprezentáciu školy,
* aktívnu pomoc učiteľom pri riešení úloh a pod.

**Pochvala triednym učiteľom**

Udeľuje sa za:

* dlhodobú úspešnú prácu,
* vzorné a príkladné správanie,
* reprezentáciu školy v školských súťažiach,
* aktívnu pomoc učiteľom pri riešení úloh a pod.

**Pochvala riaditeľom školy**

Udeľuje sa za:

* vzornú dochádzku (0 vymeškaných hodín za celý školský rok),
* výborný prospech (priemer známok 1,00),
* úspešnú reprezentáciu školy,
* prezentáciu školy na verejnosti,
* schopnosť spolupráce a ochotu pomôcť iným,
* za záslužný alebo statočný čin a pod.

### 3.6.2 Opatrenia na posilnenie disciplíny

1. Opatrenia na posilnenie disciplíny sa ukladajú žiakom za závažné alebo opakované previnenia proti školskému poriadku. Pri posudzovaní previnenia sa podľa potreby na jeho prerokovanie prizve zákonný zástupca žiaka.
2. Previnením proti školskému poriadku je každé porušenie povinností, obmedzení alebo iných ustanovení školského poriadku.
3. Za závažné previnenie proti školskému poriadku sa považuje také porušenie disciplíny, ktorého škodlivosť je zvýšená vzhľadom na povahu nesplnenej školskej povinnosti, spôsob konania, následok konania, mieru zavinenia alebo inú priťažujúcu okolnosť. Závažným previnením proti školskému poriadku je najmä:
4. spáchanie priestupku alebo činu inak trestného v priestoroch školy (vrátane vonkajšieho areálu) alebo na akciách organizovaných školou, ktoré boli prešetrené s meritórnym rozhodnutím policajného orgánu,
5. fajčenie, požitie alkoholického nápoja, omamnej alebo psychotropnej látky v priestoroch školy (vrátane vonkajšieho areálu), alebo na akciách organizovaných školou, alebo príchod do školy pod ich vplyvom,
6. odmietnutie podrobiť sa vyšetreniu za účelom zistenia, či žiak nepožil alkoholický nápoj, omamnú alebo psychotropnú látku,
7. šikanovanie, obmedzovanie konania alebo práv ostatných účastníkov výchovno-vzdelávacieho procesu,
8. falšovanie alebo pozmeňovanie záznamov a údajov v odovzdaných písomných prácach, lekárskych potvrdeniach a iných potvrdeniach od zákonných zástupcov a pod.,
9. opustenie školy počas vyučovania, resp. skupiny počas mimoškolských akcií bez vedomia príslušného pedagogického zamestnanca,
10. odmietnutie odpovede, príkazov pedagogických zamestnancov, alebo nerešpektovanie ich pokynov,
11. vyhrážanie, nadávky, slovné alebo fyzické napadnutie zamestnancov školy,
12. krádež alebo odcudzenie veci - také konanie, pri ktorom sa žiak zmocní veci, ktorá nie je jeho, za účelom obohatenia bez toho, aby s tým majiteľ veci súhlasil alebo bol o tom informovaný,
13. neospravedlnená neprítomnosť na vyučovaní počas celého dňa.
14. Uloženie výchovného opatrenia za závažné previnenie proti školskému poriadku musí byť prerokované so zákonným zástupcom žiaka.
15. Za jedno previnenie možno udeliť žiakovi len jedno výchovné opatrenie na posilnenie disciplíny.

### 3.6.3 Druhy opatrení na posilnenie disciplíny

**Napomenutie triednym učiteľom (ústne)**

Udeľuje sa za:

* opakovaný bezdôvodný oneskorený príchod na vyučovanie,
* neprezúvanie sa v priestoroch školy,
* nesplnenie povinnosti týždenníkov,
* nevhodné správanie voči učiteľom a zamestnancom školy,
* naháňanie sa po triede a chodbe školy,
* iné menej závažné priestupky podľa posúdenia triedneho učiteľa,
* neodovzdanie mobilného telefónu, ktorý má žiak v škole.

**Pokarhanie triednym učiteľom**

Udeľuje sa za:

* 3-5 zápisov v klasifikačnom zázname o porušení školského poriadku, podľa závažnosti priestupku,
* 1-3 neospravedlnené hodiny,
* neslušné správanie,
* vulgárne vyjadrovanie,
* vyhadzovanie odpadkov cez okná školy, sedenie alebo státie na okenných parapetách a vykláňanie sa z okien,
* porušenie zákazu svojvoľne manipulovať s učebnými pomôckami, pracovným náradím, strojmi a prístrojmi v  učebniach,
* ignorovanie výziev učiteľa k práci, znemožňovanie práce učiteľom a spolužiakom,
* použitie mobilného telefónu na vyučovaní.

**Pokarhanie riaditeľom školy**

Udeľuje sa za:

* 6-8 zápisov v klasifikačnom zázname o porušení školského poriadku,
* 4-7 neospravedlnených hodín,
* fajčenie a požívanie alkoholických nápojov a omamných látok v priestoroch školy a na školských akciách,
* úmyselné poškodzovanie školského zariadenia,
* podvádzanie,
* opakujúce sa neslušné správanie, opakované nevhodné a vulgárne vyjadrovanie, vulgárne nadávky spolužiakom a učiteľom,
* opakované neodovzdanie alebo opakované použitie mobilného telefónu na vyučovaní.

### 3.6.4 Ochranné opatrenie

1. Ak žiak svojím správaním a agresivitou ohrozuje bezpečnosť a zdravie spolužiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným vzdelávanie, riaditeľ školy môže použiť ochranné opatrenie, ktorým je okamžité vylúčenie žiaka z výchovy a vzdelávania a umiestnenie žiaka do samostatnej miestnosti za prítomnosti pedagogického zamestnanca. Riaditeľ školy okamžite bezodkladne privolá zákonného zástupcu, zdravotnú pomoc, policajný zbor.
2. Ochranné opatrenie slúži na upokojenie žiaka.
3. O dôvodoch a priebehu ochranného opatrenia vyhotoví riaditeľ školy písomný záznam.

### 3.6.5 Znížená známka zo správania

**Znížená známka zo správania na 2. stupeň**

Udeľuje sa za:

* 9-11 zápisov v klasifikačnom zázname o porušení školského poriadku,
* 8-15 neospravedlnených hodín,
* opakované fajčenie a požívanie alkoholických nápojov a omamných látok v priestoroch školy a na školských akciách,
* úmyselné agresívne poškodzovanie školského zariadenia a vandalizmus,
* úmyselné ublíženie na zdraví,
* šikanovanie a vydieranie ostatných žiakov,
* verbálnu agresiu a vulgarizmy voči vyučujúcim a zamestnancom školy,
* opakované opustenie školy bez povolenia,
* prinášanie vecí ohrozujúcich život a zdravie, vecí, ktoré rozptyľujú pozornosť žiakov pri vyučovaní,
* vyžadovanie posluhy, domácich úloh, desiat, rôznych služieb, akéhokoľvek množstva peňazí, oblečenia, obutia, školských potrieb pod hrozbou bitky,
* zásahy do triednej dokumentácie a falšovanie podpisov,
* falšovanie lekárskych ospravedlnení a ospravedlnení zákonných zástupcov.

**Znížená známka zo správania na 3. stupeň**

Udeľuje sa za:

* opakujúce sa závažné priestupky,
* krádež,
* úmyselné ublíženie na zdraví.

**Znížená známka zo správania na 4. stupeň**

Udeľuje sa za:

* spáchanie takého zločinu, ktorým bola ohrozená výchova ostatných žiakov,
* spáchanie takého činu, pri ktorom boli ohrozené bezpečnosť a zdravie žiakov a zamestnancov školy.

# 4 Ochrana zdravia žiakov

## 4.1 Podmienky na ochranu zdravia žiakov

1. Žiak je povinný dodržiavať všetky pravidlá týkajúce sa bezpečného správania v škole, chrániť vlastné zdravie a zdravie iných. **Správa sa tak, aby sebe ani iným nespôsobil ujmu na zdraví.** Dodržiava pokyny na zachovanie čistoty v priestoroch školy, dodržiava zásady osobnej hygieny.
2. Žiak chodí do školy čisto a primerane oblečený. Obúva sa do zdravotne vyhovujúcich prezuviek.
3. Do odborných učební vchádza žiak len v sprievode učiteľa.
4. Pri prácach v dielňach, v odborných učebniach a na hodinách telesnej výchovy dodržiava predpisy, o ktorých ho poučia učitelia daných predmetov.
5. Na hodiny výtvarnej výchovy, techniky a telesnej výchovy si nosí vhodný pracovný alebo športový úbor alebo oblečenie podľa pokynov vyučujúceho.
6. Žiak má zakázané vykláňať sa z okien, sedieť na parapetných doskách.
7. Žiak nesmie fajčiť, požívať alkoholické nápoje a omamné látky a hrať o peniaze v celom areáli školy a na školských akciách. Takisto nesmie prechovávať pri sebe alkohol, cigarety a omamné látky ani ich ponúkať spolužiakom. Porušenie tohto zákazu sa považuje za mimoriadne závažné a hrubé porušenie školského poriadku. Rovnako aj propagácia týchto látok na oblečení žiakov či inými predmetmi je zakázaná.
8. Žiak nesmie svojim správaním fyzicky ani psychicky ubližovať spolužiakom.
9. Žiak nesmie nosiť do školy predmety ohrozujúce vlastné zdravie a zdravie spolužiakov a zamestnancov školy.
10. V prípade, ak žiak utrpí na vyučovacej hodine alebo cez prestávku **akýkoľvek úraz, alebo sa necíti zdravotne v poriadku,** **nahlási to ihneď** sám alebo prostredníctvom spolužiaka prítomnému učiteľovi alebo triednemu učiteľovi.

## 4.2 Starostlivosť o ochranu pred sociálnopatologickými javmi, diskrimináciou alebo násilím

### 4.2.1 Prevencia a riešenie šikanovania v škole

**Charakteristika šikanovania**

Šikanovaním je akékoľvek správanie žiaka alebo žiakov (agresor), ktorých zámerom je ublíženie inému žiakovi alebo žiakom (obeť), jeho ohrozovanie alebo zastrašovanie. Ide o cielené a opakované použitie násilia voči žiakovi, ktorý sa nevie alebo nemôže brániť. Šikanovanie môže zanechať následky na fyzickom alebo psychickom zdraví.

**Znaky šikanovania:**

* úmysel bezprostredne smerujúci k fyzickému alebo psychickému ublíženiu druhému,
* agresia jedného žiaka alebo skupiny žiakov,
* opakované útoky,
* nevyrovnaný pomer síl medzi agresorom a obeťou.

**Prejavy šikanovania:**

* fyzické útoky,
* urážlivé prezývky,
* nadávky,
* posmech,
* tvrdé príkazy vykonať určitú vec proti svojej vôli,
* odcudzenie veci,
* prehliadanie a ignorovanie obete.

Šikanovanie môže napĺňať skutkovú podstatu priestupku alebo trestného činu (prečin alebo zločin – ohováranie, nebezpečné vyhrážanie, ublíženie na zdraví, obmedzovanie osobnej slobody, nátlak, vydieranie, lúpež, krádež, poškodzovanie cudzej veci, neoprávnené užívanie cudzej veci).

**Trestne zodpovedný je ten, kto v čase spáchania činu dovŕšil 14. rok veku.**

**Prevencia šikanovania**

Škola netoleruje šikanovanie v žiadnych podobách. V rámci účinnej prevencie šikanovania škola:

* vytvára priaznivú klímu,
* zabezpečuje úzku spoluprácu medzi žiakmi, zamestnancami školy, jasne vymedzuje možnosť oznamovať aj zárodky šikanovania (pri zachovaní dôvernosti oznámení),
* školským poriadkom jasne stanovuje pravidlá správania, vrátane sankcií za ich porušovanie,
* vedie písomnú dokumentáciu o riešení konkrétnych prípadov šikanovania,
* informuje verejnosť o tom, čo robiť v prípade, keď sa dozvie o šikanovaní (poskytnutie kontaktov na inštitúcie, ktoré sa šikanovaním zaoberajú):

na nástenke vo vestibule školy sú uvedené kontakty a tel. č. inštitúcií, ktoré sa problematikou šikanovania zaoberajú (Linka detskej dôvery: telefonická pomoc pre deti: 0907 401 749, E-mailové poradenstvo: [odkazy@linkadeti.sk](mailto:odkazy@linkadeti.sk), Facebook: linka detskej dôvery, [www.linkadeti.sk](http://www.linkadeti.sk), Poradenská linka pre deti a mládež: 116 111, e-mail: potrebujem@pomoc.sk)

* zabezpečuje vzdelávanie pedagógov v oblasti prevencie šikanovania,
* pri riešení problémov so šikanovaním úzko spolupracuje s odborníkmi CPP,
* stanovuje oznamovaciu povinnosť pedagogickým aj nepedagogickým zamestnancom okamžite upozorniť na problémy šikanovania vedenie školy, ktoré bez meškania problém rieši a každej obeti poskytne okamžitú pomoc.

**Postup pri riešení šikanovania:**

1. Zaistiť ochranu obetiam.
2. Rozhovor so žiakmi, ktorí na šikanovanie upozornili, rozhovor s obeťou, s agresorom.
3. Individuálne rozhovory s agresormi. Zabrániť agresorom krivo vypovedať, izolovanie, neumožniť dohodu na spoločnej výpovedi.
4. Prediskutovať s agresorom, ako porušil pravidlá správania.
5. Nájsť vhodných svedkov.
6. Individuálne, prípadne konfrontačné rozhovory so svedkami (obete s agresormi konfrontované nebudú).
7. Kontaktovať zákonných zástupcov. Rozhovor osobitne so zákonným zástupcom obete a zákonným zástupcom agresora.
8. Vyhotoviť písomný záznam o šikanovaní s popisom mien, prostredia, času, spôsobu, frekvencii, príčinách šikanovania, závery a postihy. Neuznávať falošné výhovorky (bola to nehoda, zo srandy, bola to hra a pod.).
9. Ak bola obeť zranená, vyfotografovať zranenia.
10. Kontaktovať centrum výchovného a psychologického poradenstva alebo diagnostické centrum.
11. Poskytnúť podporu obeti.
12. Závažnejší prípad šikanovania nahlásiť polícii.

**Opatrenia**

Pre obete:

* Naučiť obeť obranné stratégie.
* Odporúčanie zákonným zástupcom obete vyhľadať individuálnu odbornú starostlivosť.
* Zorganizovanie skupinového intervenčného programu riaditeľkou školy v spolupráci s CPP.
* Využiť anonymný dotazník.
* Zvýšiť informovanie rodičov.

Pre agresorov:

* Odporúčanie zákonným zástupcom agresorov vyhľadať individuálnu odbornú starostlivosť (dobrovoľný diagnostický pobyt v diagnostickom centre).
* Udelenie výchovného opatrenia (napomenutie, pokarhanie).
* Preloženie žiaka do inej pracovnej skupiny.
* V mimoriadnych prípadoch oznámenie príslušnému útvaru policajného zboru SR, ak je podozrenie zo spáchania trestného činu.

Spolupráca školy s rodičmi žiakov:

* Pri podozrení zo šikanovania škola predvolá zákonných zástupcov obete i agresora (osobitne) na pohovor s riaditeľom školy v prítomnosti výchovného poradcu alebo koordinátora prevencie, z ktorého sa vyhotoví písomný zápis.
* Upozorní zákonných zástupcov, aby sledovali možné príznaky šikanovania a ponúkne im pomoc.
* Zabezpečí taktný prístup a zachovanie dôvernosti informácií zo strany pedagogických zamestnancov.

Spolupráca školy s inými inštitúciami:

V rámci prevencie šikanovania škola:

* úzko spolupracuje s centrom pedagogicko-psychologického poradenstva a prevencie (ďalej len CPP),
* riadi sa opatreniami a odporúčaniami Štátnej školskej inšpekcie a CPP.

Pri podozrení, že šikanovanie naplnilo skutkovú podstatu priestupku alebo trestného činu je riaditeľ školy povinný bez zbytočného odkladu oznámiť túto skutočnosť:

* príslušnému útvaru policajného zboru,
* orgánu sociálnoprávnej ochrany.

## 

## 4.3 Opatrenia proti šíreniu legálnych a nelegálnych drog v školskom prostredí

1. Žiaci základnej školy nesmú fajčiť, piť alkoholické nápoje, požívať a vdychovať omamné látky a drogy, hrať o peniaze a to aj mimo školy.
2. Je povinnosťou každého žiaka, učiteľa, vychovávateľa i ostatných zamestnancov školy informovať triedneho učiteľa o žiakovi, ktorý fajčí, pije alkohol alebo užíva drogy v školskom prostredí i mimo neho.
3. Po oznámení uvedenej skutočnosti sa triedny učiteľ diskrétne porozpráva so žiakom o jeho problémoch, o príčinách užívania návykových látok, o ich škodlivosti a o dôsledkoch ich užívania. O pohovore so žiakom urobí zápis do klasifikačného záznamu a v nastávajúcom období venuje žiakovi zvýšenú pozornosť.
4. Ak žiak v sledovanom období nezmení vzťah k návykovým látkam alebo je triedny učiteľ informovaný druhýkrát, triedny učiteľ predvolá rodičov, uskutoční pohovor a urobí o ňom záznam v osobitnom zošite „Pohovory s rodičmi žiakov“.
5. Ak ani vtedy žiak nezmení správanie, triedny učiteľ zorganizuje stretnutie, na ktoré pozve oboch rodičov, koordinátorku prevencie drogových závislosti, RŠ, prípadne policajta alebo kurátora. Po prešetrení skutočnosti kolektívny orgán navrhne opatrenia. Riaditeľ školy zabezpečí stretnutie s odborníkom – psychológom lekárom. Žiakovi bude znížená známka zo správania.
6. Povinnosťou triedneho učiteľa je viesť evidenciu pochvál i priestupkov žiakov a o zistených skutočnostiach vhodnou formou informovať na triednických hodinách, na nástenných novinách v triede, spôsob riešenia zaznamenávať v klasifikačnom zázname alebo osobitnom zošite, pravidelne spolupracovať s rodičmi a o problémoch informovať pedagogickú radu pri riešení výchovných problémov.

# 5 Práva a povinnosti zákonného zástupcu

## 5.1 Práva zákonného zástupcu

Zákonný zástupca má právo najmä:

* vybrať pre svoje dieťa školu, ktorá poskytuje výchovu a vzdelávanie zodpovedajúce schopnostiam, zdravotnému stavu, záľubám, vierovyznaniu, svetonázoru, národnosti a etnickej príslušnosti,
* oboznámiť sa so školským vzdelávacím programom školy, školským poriadkom,
* žiadať, aby sa v rámci výchovy a vzdelávania v škole poskytovali žiakovi informácie a vedomosti vecne a mnohostranne v súlade so súčasným poznaním sveta a v súlade s cieľmi výchovy a vzdelávania podľa školského zákona,
* byť informovaný o výchovno-vzdelávacích výsledkoch svojho dieťaťa,
* na poskytnutie poradenských služieb vo výchove a vzdelávaní svojho dieťaťa,
* zúčastňovať sa výchovy a vzdelávania po predchádzajúcom súhlase riaditeľa školy,
* vyjadrovať sa k výchovno-vzdelávaciemu programu školy prostredníctvom orgánov školskej samosprávy,
* byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.

## 5.2 Povinnosti zákonného zástupcu

1. Zákonný zástupca žiaka je povinný najmä:

* oboznámiť sa so Školským poriadkom pre Základnú školu Veľký Lipník,
* vytvárať nevyhnutné materiálne, sociálne a psychohygienické podmienky pre úspešnú školskú prípravu, najmä pre dieťa zabezpečovať:

1. vhodné bývanie a vybavenie bytu, aby dieťa malo svoje miesto na prípravu a na spanie,
2. biologické potreby, starať sa o stravovací režim svojho dieťaťa,
3. potrebné hygienické prostredie a osobnú hygienu tak, aby dieťa prichádzalo do školy vyspaté, umyté, čisté a riadne upravené,
4. starostlivosť o zdravotný stav dieťaťa, najmä vo vzťahu k detským ochoreniam šíriacim sa v žiackych kolektívoch, ako sú bežné detské respiračné ochorenia a infekčné ochorenia, žltačka, pedikulóza (vši), svrab; rodič je povinný dieťa pod dohľadom lekára liečiť a dodržiavať jeho pokyny,
5. **pre dieťa potrebné školské potreby, prezuvky a pomôcky, ktoré je dieťa povinné nosiť do školy.**
6. Rodič alebo zákonný zástupca je povinný pomáhať svojmu dieťaťu v každodennej príprave do školy, najmä:

* **dbať na to, aby dieťa dochádzalo do školy pravidelne a včas,**
* podnecovať u svojho dieťaťa adekvátny záujem o školské vzdelávanie, pravidelne prejavovať záujem o to, ako prebieha edukačný proces dieťaťa, aké ma problémy a v čom spočívajú príčiny jeho ťažkostí,
* komunikovať, spolupracovať s vyučujúcimi a tak zjednocovať svoje výchovné pôsobenie, čo sa v konečnom dôsledku odrazí v skvalitňovaní školských výsledkov dieťaťa,
* v domácej príprave **kontrolovať a viesť svoje dieťa k pravidelnej práci** a k zodpovednému a kvalitnému plneniu úloh,
* **nezabúdať pochváliť svoje dieťa za veľmi dobrý výkon v škole**, aby pochvalou pozitívne posmeľoval a motivoval svoje dieťa,
* viesť svoje dieťa k požadovaným školským výsledkom, ale aj k prekonávaniu ťažkostí vo zvládaní náročných úloh,
* osobitnú pozornosť venovať rozvíjaniu a upevňovaniu jazykových zručností a schopností; učiť svoje dieťa komunikovať, myslieť a poznávať vo vyučovacom jazyku, čo môže podstatným spôsobom ovplyvniť jeho výchovno-vzdelávacie výsledky.

1. Rodič alebo zákonný zástupca je ďalej povinný:

* zvýšenú každodennú starostlivosť venovať svojmu dieťaťu so špeciálnymi výchovno-vzdelávacími potrebami,
* **nahradiť škodu, ktorú dieťa úmyselne zavinilo,**
* informovať školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na jeho výchovu a vzdelávanie, Ak žiak ochorie alebo sa zdržiava v blízkosti osôb, ktoré ochoreli na prenosnú chorobu, zákonný zástupca ihneď oznámi túto skutočnosť triednemu učiteľovi,
* **písomne ospravedlniť neprítomnosť svojho dieťaťa nepresahujúcu 5 dní**, pri dlhšej neprítomnosti sa vyžaduje písomné potvrdenie príslušného lekára,
* pri často sa opakujúcom domácom liečení žiaka trvajúcom 5 a viac dní môže riaditeľ školy požiadať ošetrujúceho lekára o odôvodnenie neprítomnosti na vyučovaní,
* **zúčastňovať sa na triednych aktívoch združenia rodičov a dostaviť sa na predvolanie triedneho učiteľa alebo vedenia školy.**

# 6 Pravidlá vzájomných vzťahov

## 6.1 Pravidlá vzájomných vzťahov medzi žiakmi a zamestnancami školy.

1. Žiaci sa správajú k sebe navzájom slušne a priateľsky.
2. K všetkým učiteľom a ostatným zamestnancom školy sa žiak správa slušne a zdvorilo, pri stretnutí ich pozdraví.
3. Ak počas vyučovania vstúpi do triedy dospelá osoba, pozdravia žiaci tým, že sa postavia, rovnako sa zdravia, keď táto osoba triedu opúšťa.
4. Žiak rešpektuje pokyny všetkých zamestnancov školy.
5. Zamestnanci školy rešpektujú dôstojnosť žiaka.
6. Výkon práv a povinností vyplývajúcich zo školského poriadku musí byť v súlade s dobrými mravmi. Nikto nesmie tieto práva a povinnosti zneužívať na škodu druhého.
7. Výkonom práv začleneného žiaka so špeciálnymi výchovno-vzdelávacími potrebami nemôžu byť obmedzené práva ostatných žiakov, ktorí sú účastníkmi výchovy a vzdelávania (§ 29 ods. 11 zákona č. 245/2008 Z.z.).
8. Každý zamestnanec školy sleduje správanie žiakov s cieľom nepripustiť, prípadne odhaliť sociálnopatologické javy v správaní žiakov, napr. šikanovanie žiakov, prechovávanie drog, poškodzovanie školského majetku a pod. Pri akomkoľvek podozrení je povinný oznámiť zistené skutočnosti triednemu učiteľovi, prípadne vedeniu školy.

## 6.2 Povinnosti pedagogických zamestnancov

Pedagogický zamestnanec školy je povinný:

1. Chrániť a rešpektovať žiaka a jeho zákonného zástupcu.
2. Zachovávať mlčanlivosť a chrániť pred zneužitím osobné údaje žiakov.
3. Rešpektovať individuálne výchovno-vzdelávacie potreby žiaka s ohľadom na ich osobné schopnosti a možnosti, sociálne a kultúrne zázemie.
4. Usmerňovať a objektívne hodnotiť žiaka.
5. Aktívne sa podieľať na kontakte so zákonným zástupcom žiaka.
6. Vykonávať pedagogickú alebo odbornú činnosť v súlade s aktuálnymi vedeckými poznatkami, hodnotami a cieľom školského vzdelávacieho programu.
7. Viesť žiakov k dodržiavaniu hygienických zásad a zásad bezpečnej práce.
8. Poskytovať žiakovi a zákonnému zástupcovi poradenstvo alebo odbornú pomoc spojenú s výchovou a vzdelávaním.
9. Pravidelne informovať žiaka a jeho zákonných zástupcov o priebehu a výsledkoch výchovy a vzdelávania, ktoré sa ho týkajú.
10. Viesť žiakov školy k uvedomelému dodržiavaniu pravidiel správania a k ochrane zariadenia a ostatného vlastníctva pred jeho poškodením, stratou, zničením a zneužitím.

## 6.3 Spolupráca školy a rodiny

1. Škola priebežne informuje zákonných zástupcov o prospechu a správaní žiaka.
2. Učiteľ oznamuje zákonným zástupcom nielen nepriaznivé správy o ich deťoch, ale aj kladné hodnotenia a pochvaly.
3. Jedným z prostriedkov na informovanie zákonných zástupcov je žiacka knižka, do ktorej sa okrem hodnotenia žiaka vpisujú aj dôležité oznamy pre zákonných zástupcov.
4. Konzultácie zákonného zástupcu žiaka s vedením školy sú možné iba po skončení vyučovania alebo v čase konzultačných hodín, ktoré sú zverejnené na vchodových dverách do budovy školy. Konzultácie s učiteľmi sú možné po skončení vyučovania, vo  vopred dohodnutom čase cez prestávky alebo na pozvanie učiteľom v určený čas.

# 7 Nakladanie s majetkom školy a jeho ochrana

## 7.1 Podmienky nakladania s majetkom školy

1. Žiak je povinný šetriť učebnice a školské potreby, udržiavať v poriadku a čistote svoje miesto, triedu a ostatné školské priestory, chrániť majetok pred poškodením.
2. Ak úmyselne alebo z nedbalosti žiak poškodí školský majetok, zákonný zástupca je povinný škodu v plnej miere nahradiť.
3. Pred ukončením školského roka najneskôr dva dni pred vydaním vysvedčenia si musí žiak vyrovnať všetky podlžnosti voči škole (odovzdať všetky učebnice; inventár, ktorý poškodil, vrátiť do pôvodného stavu napr. vyčistiť lavicu, stoličku, podlahu, zaskliť okná, opraviť poškodené steny, dvere a iné zariadenia).
4. Ak žiak prechádza na inú školu, učebnice si ponecháva, odovzdá ich v tej škole, kde končí školský rok.

# 

# 8 Triedna samospráva a povinnosti týždenníkov

## 8.1 Triedna samospráva žiakov

V triede si žiaci volia triednu samosprávu, ktorú tvoria predseda, podpredseda a nástenkár.

1. **Predseda** zastupuje triedu, zodpovedá za poriadok, správanie spolužiakov a dbá o inventár triedy, predkladá požiadavky triedy triednemu učiteľovi a ostatným vyučujúcim, kontroluje prácu triednej samosprávy a týždenníkov.
2. **Podpredseda** zastupuje predsedu v jeho neprítomnosti.
3. **Nástenkár** zodpovedá za aktualizáciu a úpravu nástenky.

## 8.2 Povinnosti týždenníkov

Triedny učiteľ určuje dvoch týždenníkov na nasledujúci týždeň.

**Povinnosti týždenníkov:**

1. pred vyučovaním skontrolovať poriadok v triede,
2. pred vyučovaním i počas prestávok zotrieť tabuľu, pripraviť kriedy alebo popisovače na bielu tabuľu,
3. pripraviť pomôcky na vyučovanie podľa pokynov vyučujúcich,
4. ak sa vyučujúci v priebehu 5 minút nedostaví na vyučovanie, oznámiť to zástupkyni riaditeľa školy,
5. na každej hodine hlásiť vyučujúcemu chýbajúcich žiakov,
6. cez veľkú prestávku otvoriť okná („na vetračku“), aby sa trieda vyvetrala, po vyvetraní ich zatvoriť,
7. dbať o estetické prostredie v triede,
8. dohliadnuť na správnosť triedenia odpadu,
9. po skončení vyučovania v triede uložiť pomôcky, zotrieť tabuľu, uložiť kriedu alebo popisovače, dozrieť na to, aby trieda zostala v primeranom poriadku (utretá tabuľa, pozbierané papiere, stoličky vyložené na laviciach, zatvorené vodovodné kohútiky, zhasnuté svetlá),
10. hlásiť triednemu učiteľovi poškodenie inventára triedy.

**9 Záverečné ustanovenia**

1. Zmeny a doplnky školského poriadku vydáva riaditeľ školy po prerokovaní s orgánmi školskej samosprávy a v pedagogickej rade.
2. Školský poriadok sa zverejní v zborovni, na hlavnej chodbe, vo všetkých učebniach a na webovom sídle školy.
3. Riaditeľ školy oboznámi so školským poriadkom zamestnancov školy a triedni učitelia žiakov preukázateľným spôsobom., o jeho vydaní a obsahu informujú aj zákonných zástupcov žiakov.
4. Školský poriadok nadobúda účinnosť dňom 4.9.2023, týmto dňom sa ruší Školský poriadok z 2.9.2022.

Vo Veľkom Lipníku 31.8.2023 Mgr. Jozef Abrahamovský

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

riaditeľ školy